BASES DO CONCURSO DE CARTEIS DO ENTROIDO
ADMINISTRACIÓN LOCAL — Municipal — Bueu (Outros documentos, notificacións e informacións públicas, 17/01/2019)

Con motivo da celebración do Entroido 2019 o Concello de Bueu convoca o Concurso de Carteis de Entroido 2019. Persoas maiores de 16 anos. Cada participante poderá presentar un máximo de tres obras orixinais e inéditas que non obtiveran ningún tipo de premio en concursos de similares características. Pódese utilizar a técnica que se considere máis adecuada para a súa realización (pintura, ilustración, fotografía, etc.), a única condición e que sexa apta para a reprodución. O tamaño do cartel será DIN A3, debendo presentarse en soporte ríxido para facilitar a súa exposición. O cartel debe conter o logo do Concello de Bueu (dispoñible en www.concellodebueu. gal, apartado “O Concello, símbolos oficiais / Concello de Bueu”) e o texto: Entroido Bueu 2019. O Concello poderá solicitar a inclusión doutros datos no cartel gañador. As obras non poden levar nome nin sinatura e deben estar identificadas mediante un lema que figurará detrás do cartel. Coas obras axuntárase un sobre pechado no que figurará o mesmo lema identificativo. No interior do sobre consignaranse os seguintes datos: Nome e apelidos, enderezo, teléfono de contacto, correo electrónico, autorización para poder participar en caso de ser menor de idade. Todo isto deberá de ir acompañado dunha fotocopia do DNI. Os traballos entregaranse ben persoalmente ou por correo postal no Rexistro Xeral Municipal do Concello, en Eduardo Vincenti, 8. CP: 36930. Bueu (Pontevedra). No caso de envialos por correo postal, o Concello de Bueu non se fai responsable de posibles danos ou extravíos como tampouco da súa devolución. Só se admitirán os traballos que entren no Rexistro Xeral dentro do prazo de entrega. O prazo de entrega será desde a publicación do extracto das bases no Boletín Oficial da Provincia e ata o venres 15 de febreiro de 2019 ás 14:00 h. Outorgárase un único premio cun importe de 300 €, comprometéndose a imputación desta cantidade ao orzamento xeral do Concello de Bueu para o exercicio 2019, con cargo á aplicación orzamentaria 2019 / 0 / 334 / 48100 / 01, estando suxeita ao tratamento fiscal en vigor no momento da concesión. O cartel gañador pasará a ser propiedade do Concello de Bueu, que se reserva o dereito de explotación do traballo, produción, distribución, exposición, transformación ou calquera outro tipo de tratamento posterior. Cos carteis presentados organizarase unha exposición no local e nas datas que se determinarán. Os traballos non premiados deberán ser retirados despois de 20 días a partir do remate da exposición. Se no prazo indicado non se retiraron, entenderase que os seus autores renuncian á súa propiedade a favor do Concello de Bueu, quen poderá destruílos ou darlles o destino que considere máis conveniente ou oportuno. O xurado, que estará composto por un número impar de persoas cualificadas para exercer esta labor, premiara o mellor traballo orixinal e inédito e terá en conta de forma prioritaria os seguintes criterios: calidade técnica, calidade artística, impacto visual, creatividade e orixinalidade. O xurado resérvase o dereito de declarar deserto o concurso como tamén de resolver calquera imprevisto. O fallo do xurado será publicado na web municipal e no taboleiro de anuncios da Sede Electrónica do Concello de Bueu. A participación no concurso comporta o recoñecemento e aceptación do veredicto do xurado e o seu carácter inapelábel. O procedemento de instrución e resolución levarase a cabo no Departamento de Cultura, nos termos que se regulan nos artigos 23 a 27 da Lei Xeral de Subvencións. A participación no concurso comporta a aceptación destas bases. O incumprimento por parte do/a gañador/a das obrigas resultantes das mesmas dará lugar á cancelación dos compromisos asumidos polo Concello de Bueu, e en especial, ó pago de premio. No obstante, manterase vixente a cesión dos dereitos nos termos que quedan expostos. As bases publicaranse no Taboleiro de anuncios da Sede Electrónica do Concello de Bueu, no BOP a efectos da publicación da convocatoria na Base de Datos do Sistema Nacional de Publicidad de Subvenciones, e na páxina web do Concello de Bueu. Segundo o establecido nos artigos 112 a 120 e 123 e 124 da Lei 39/2015 de 1 de outubro, do Procedemento Administrativo Común das Administracións Públicas.